Traditioner præger denne tid, og i Aalborg har medlemmerne i motionsklubben AMOK deres helt egen nytårstradition. Hvert år op til nytår slutter de året af en med et fælles halv-Marathon. Løbeturen handler dog mere om socialt samvær, fremfor tidstagning og løbenumre. Derfor var der også slik ved vanddepoterne og øl ved målstregen. - Det er hårdt. Man kan godt mærke, at man har spist for meget julemad, puster Bjarne Lund ved den 14. kilometer. I 15 år har Aalborg Motionsklub afholdt nytårsløb, og i år er vejrforholdene gode. - For to år siden var der jo snestorm herude med høje snedriver, hvor vi måtte kæmpe os igennem. Men det var et arrangeret, så vi tog herud og løb, eller rettere sagt; vi kom igennem det. I dag er vejret jo fantastisk. Der er sort vej at løbe på, og lidt blæsevejr og solskin, siger Leif Praastrup, der er medarrangør.
Ca. 150 personer løb i dag julesulet af ved det årlige nytårsløb i Aalborg Motionsklub.